作者:程珌
標題:沁園春
內容:公有仙姿，蒼松野鶴，落落昂昂。論法主長生，仍須極貴，雲臺絳闕，都許尚羊。更憶當年，而今時候，一念功名下帝旁。天分付，使人間草木，盡有春香。人知相法奇龐。又那識、陰功事更長。算毗陵荒政，江東風采，忠文典則，澟澟生光。再歲秦淮，觚稜入夢，帷幄從來在廟堂。公歸去，好平心獻替，人望時康。